
ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

ΤΕΥΧΟΣ ΔΕΥΤΕΡΟ Αρ. Φύλλου 1802 

20 Αυγούστου 2015 


ΑΠΟΦΑΣΕΙ Σ 

Αριθμ. ΥΠΟΠΑΙΘ/ΓΔΥΑ/ΔΤΥ/ΤΜΑΕ/ 
229158/12878/1281/237 

Εγκατάσταση και λειτουργία ηλεκτρονικού 
συστήματος εποπτείας αθλητικών εγκαταστάσεων. 

ΟΙ ΥΠΟΥΡΓΟΙ 

ΕΣΩΤΕΡΙΚΩΝ ΚΑΙ ΔΙΟΙΚΗΤΙΚΗΣ ΑΝΑΣΥΓΚΡΟΤΗΣΗΣ - 
ΠΟΛΙΤΙΣΜΟΥ, ΠΑΙΔΕΙΑΣ ΚΑΙ ΘΡΗΣΚΕΥΜΑΤΩΝ - 
ΟΙΚΟΝΟΜΙΚΩΝ 

Έχοντας υπόψη: 

1. Τις διατάξεις: 

α) Του αρ. 27 (παρ. 2 ε, περ. ίν) του Ν. 1558/1985 (ΦΕΚ 
137 Α') «Κώδικας Νομοθεσίας για την Κυβέρνηση και τα 
Κυβερνητικά όργανα» που κυρώθηκε με το αρ. πρώτο 
του Π.δ. 63/2005 "Κωδικοποίηση της νομοθεσίας για 
την κυβέρνηση και τα κυβερνητικά όργανα» (ΦΕΚ 98 Α'). 

β) Του Π.δ. 25/2015 «Διορισμός Αντιπροέδρου της 
Κυβέρνησης, Υπουργών, Αναπληρωτών Υπουργών και 
Υφυπουργών» (ΦΕΚ 21 Α'). 

γ) Της με αρ. 1509/Υ1 (ΦΕΚ 297 Β'/25-02-2015) απόφα¬ 
σης του Πρωθυπουργού και του Υπουργού Πολιτισμού 
Παιδείας και Θρησκευμάτων, περί ανάθεσης αρμοδιο¬ 
τήτων στον Υφυπουργό Πολιτισμού Παιδείας και Θρη¬ 
σκευμάτων Χαράλαμπο - Σταύρο Κοντονή του Νικολάου. 

δ) Της παραγράφου 7 του άρθρου 2 του Ν. 4326/2015 
«Επείγοντα μέτρα για την αντιμετώπιση της βίας στον 
αθλητισμό και άλλες διατάξεις» (ΦΕΚ 49 Α'). 

ε) Των παραγράφων 5 και 6 του άρθρου 2 του 
Ν. 4326/2015« Επείγοντα μέτρα για την αντιμετώπιση της 
βίας στον αθλητισμό και άλλες διατάξεις» (ΦΕΚ 49 Α'). 

στ) τις διατάξεις του Ν. 2725/1999 (ΦΕΚ 121 Α') "Ερασι¬ 
τεχνικός και επαγγελματικός Αθλητισμός και άλλες δια¬ 
τάξεις" και ιδίως της παραγράφου 6, εδάφια α και β του 
άρθρου 41Ε, το οποίο προστέθηκε με το άρθρο 6 του 
Ν. 3057/2002 (ΦΕΚ 239 Α') "Τροποποίηση και συμπλή¬ 
ρωση του Ν. 2725/1999 "Ρύθμιση θεμάτων Υπουργείου 
Πολιτισμού και άλλες διατάξεις" και αντικαταστάθηκε 
από το άρθρο 2 παράγραφος 8 του Ν. 4326/2015 (ΦΕΚ 
49 Α'/13-05-2015). 

ζ) Τις διατάξεις του άρθρου 9β του Συντάγματος 
και 5α του Ν. 2472/1997 (ΦΕΚ 50 Α') "Προστασία του 
ατόμου από την επεξεργασία δεδομένων προσωπικού 
χαρακτήρα". 


η) Της απόφασης 1122/7.9.2000 της Αρχής Προστασί¬ 
ας Δεδομένων Προσωπικού Χαρακτήρα (ΦΕΚ 1234 Β') 
"Οδηγία για τα κλειστά κυκλώματα τηλεόρασης". 

θ) Το έγγραφο με 500/10.4.2003 της Αρχής Προστα¬ 
σίας Δεδομένων Προσωπικού Χαρακτήρα, με το οποίο 
ορίστηκε εκπρόσωπος της Αρχής στην Επιτροπή σύ¬ 
νταξης της κοινής υπουργικής απόφασης. 

ι) Τη σημασία του αθλητισμού ως κοινωνικής δραστη¬ 
ριότητας και τη συνταγματική επιταγή για τον εποπτικό 
και διαφυλακτικό ρόλο της Πολιτείας (άρθρο 16 παρ. 9 
του Συντάγματος). 

ια) Το γεγονός ότι από την απόφαση αυτή προκα- 
λούνται δαπάνες οι οποίες βαρύνουν τους χρήστες 
των αθλητικών εγκαταστάσεων για τις νέες εγκατα¬ 
στάσεις και για τις ήδη καταβληθείσες δαπάνες από 
τη Γ.Γ.ΑΘλητισμού τις διοργανώτριες αρχές, σύμφω¬ 
να με τις παραγράφους 2,3 και 10 του άρθρου 2 του 
Ν. 4326/2015, και άρα η έκδοση της απόφασης δεν συ¬ 
νεπάγεται δαπάνη σε βάρος του Κρατικού Προϋπολο¬ 
γισμού, αποφασίζουμε: 

Άρθρο 1 

Αντικείμενο ρύθμισης 

Γ ια την πρόληψη και αντιμετώπιση πράξεων βίας και 
εν γένει αξιόποινων πράξεων με αφορμή αθλητικές 
συναντήσεις σε αθλητικές εγκαταστάσεις, που προο¬ 
ρίζονται για τη διεξαγωγή αγώνων των εθνικών πρω¬ 
ταθλημάτων, καθώς και του Κυπέλλου Ελλάδος, στους 
οποίους μετέχουν Αθλητική Ανώνυμη Εταιρεία (Α.Α.Ε.) ή 
Τμήμα Αμειβομένων Αθλητών (Τ.Α.Α.) τοποθετούνται και 
λειτουργούν τα ηλεκτρονικά συστήματα που περιγρά- 
φονται στην παρούσα απόφαση, με σκοπό την εποπτεία 
των χώρων των αθλητικών εγκαταστάσεων, καθώς και 
των προσώπων που βρίσκονται σε αυτές, κατά τη διε¬ 
ξαγωγή των παραπάνω αθλητικών συναντήσεων. 

Άρθρο 2 

Εποπτευόμενοι χώροι 

1. Οι χώροι που εποπτεύονται είναι: ο αγωνιστικός 
χώρος, οι κερκίδες, οι διάδρομοι των αποδυτηρίων, ο 
αμέσως εξωτερικά περιβάλλων χώρος, οι βοηθητικές 
εγκαταστάσεις όπως βοηθητικά γήπεδα, χώροι αναψυ¬ 
χής κ.ά.), οι εγγύς της αθλητικής εγκατάστασης χώροι 
προσέγγισης των θεατών προς την αθλητική εγκατά¬ 
σταση και οι χώροι στάθμευσης των αυτοκινήτων. 

2. Δεν εποπτεύονται οι χώροι της εισόδου και του 
εσωτερικού των ιατρείων και των αποχωρητηρίων, τα 
αποδυτήρια των αθλητών και των διαιτητών, τα γρα¬ 
φεία και κάθε κλειστός χώρος στον οποίο δεν υπάρχει 
δημόσια πρόσβαση. 

Άρθρο 3 

Ηλεκτρονικό Σύστημα Εποπτείας 

Τεχνικές προδιαγραφές 

1. Το ηλεκτρονικό σύστημα εποπτείας θα είναι ψηφι¬ 
ακής τεχνολογίας και θα αποτελείται από κατάλληλο 
για κάθε αθλητική εγκατάσταση και ανάλογο με τις 
μορφολογικές και χωροταξικές ιδιαιτερότητες της κάθε 
αθλητικής εγκατάστασης αριθμό έγχρωμων, αυτόματων 
και υψηλής ευκρίνειας εικονοληπτών (κάμερες) και αντί¬ 
στοιχο αριθμό παρακολουθητών εικόνας (μόνιτορ), έτσι 
ώστε να επιτυγχάνεται η συνολική κατόπτευση των πε- 
ριγραφόμενων στην παράγραφο 1 του άρθρου 2 χώρων. 

2. Οι εικονολήπτες θα είναι τηλεχειριζόμενοι, θα τοπο¬ 
θετούνται μέσα σε ειδικά κουβούκλια για να προστατεύ¬ 
ονται από τις καιρικές συνθήκες και τις υπαίτιες φθορές 
και να εξασφαλίζονται οι συνθήκες λειτουργίας τους 
(θερμοκρασία, υγρασία), το δε σύστημα στήριξής τους 
θα είναι αφενός μη προσεγγίσιμο από τους θεατές και 
αφετέρου ικανής ακαμψίας, ώστε να εξασφαλίζεται η 
αναγκαία σταθερότητα των εικονοληπτών. 

3. Οι εικονολήπτες που καλύπτουν τις κερκίδες, τον 
αγωνιστικό χώρο, τον αμέσως εξωτερικά περιβάλλοντα 
χώρο και τους χώρους των θεατών προς την αθλητική 
εγκατάσταση θα είναι περιστρεφόμενοι, εφοδιασμέ¬ 
νοι με οπτικό σύστημα αυτόματης εστίασης, αυτόματο 
διάφραγμα και μεταβαλλόμενης εστιακής απόστασης 
(ζοοπι), η οποία στη μέγιστη μεγέθυνση θα εξασφαλίζει 
τη δυνατότητα εξατομίκευσης προσώπων στη δε ελάχι¬ 
στη και σε συνδυασμό με το πλήθος των εικονοληπτών 
θα εξασφαλίζει την κάλυψη του συνόλου των χώρων 
αυτών. Στους βοηθητικούς χώρους η κάλυψη της απαί¬ 
τησης της εξατομίκευσης και συνολικής κατόπτευσης 
μπορεί να γίνεται και με άλλου τύπου κάμερες. 

4. Το σύστημα θα συμπληρώνεται με εγκατάσταση 
λήψης, καταγραφής και αποθήκευσης σε ψηφιακή μορφή 
του ήχου, καθ’ όλη τη διάρκεια λειτουργίας του περι- 
γραφόμενου στο άρθρο 4 Κέντρου Ελέγχου. 

5. Οι εικονολήπτες θα τηλεχειρίζονται μέσω κατάλ¬ 
ληλων συσκευών από το κέντρο ελέγχου, έτσι ώστε 
να εξασφαλίζεται η παρακολούθηση του συνόλου των 
θεατών και των λοιπών προβλεπόμενων χώρων. 

6. Για κάθε εικονολήπτη θα υπάρχει αντίστοιχος πα- 
ρακολουθητής, η εικόνα δε οποιοσδήποτε εξ αυτών, 
κατά κρίση, θα μπορεί να μεταφέρεται σε ιδιαίτερο 
παρακολουθητή μεγαλύτερων διαστάσεων, να κατα¬ 
γράφεται και να αποθηκεύεται σε ψηφιακή μορφή, να 
εκτυπώνεται αμέσως με υψηλή ευκρίνεια και να μετα- 
φέρεται σε πραγματικό χρόνο από τους αγωνιστικούς 
χώρους, στη ΓΑΔΑ και ΓΑΔΘ. 

7. Το σύστημα θα έχει τη δυνατότητα να δέχεται σήμα 
(εικόνας και ήχου) και από κινητή ή φορητή ασύρματη 
κάμερα της Ελληνικής Αστυνομίας. 

Αρθρο 4 
Κέντρο Ελέγχου 

1. Όλα τα σήματα από τους εικονολήπτες θα μεταφέ- 
ρονται σε κλειστό κέντρο ελέγχου, που θα βρίσκεται σε 


κατάλληλο σημείο των κερκίδων, ώστε να έχει άμεση 
οπτική επαφή με τον αγωνιστικό χώρο και τις κερκίδες 
και θα γειτνιάζει ή θα συστεγάζεται με το κέντρο επι¬ 
χειρήσεων της Ελληνικής Αστυνομίας. 

2. "Δυνατότητα πρόσβασης στο οίκημα του κέντρου 
ελέγχου έχουν μόνο οι χειριστές της Ελληνικής Αστυ¬ 
νομίας και τα εξουσιοδοτημένα από αυτή άτομα μεταξύ 
των οποίων και ο υπεύθυνος ασφαλείας αγώνων με τον 
αναπληρωτή του, που προβλέπονται από την παράγρα¬ 
φο 4 του άρθρου 41Δ του Ν. 2725/1999 (ΦΕΚ Α' 121), όπως 
η παράγραφος αυτή προστέθηκε με το άρθρο 4 του 
Ν. 3262/2004 (ΦΕΚ Α' 173)". 

3. Το Κέντρο Ελέγχου πρέπει να έχει τις κατάλληλες 
διαστάσεις και την κατάλληλη διαμόρφωση, να είναι 
κλιματιζόμενο και να έχει τη δυνατότητα φιλοξενίας 
τουλάχιστον τριών (3) καθήμενων ατόμων. 

4. Η είσοδος στο Κέντρο Ελέγχου θα πρέπει να ελέγ¬ 
χεται με κατάλληλο ηλεκτρονικό σύστημα. 

Αρθρο 5 

Ενημέρωση εποπτευομένων προσώπων 

1. Σε εμφανή σημεία και στους εποπτευόμενους 
χώρους στους οποίους προσέρχονται ή παραμένουν 
φίλαθλοι ή οχήματα, με δαπάνες και ευθύνη του ιδιο¬ 
κτήτη της αθλητικής εγκατάστασης, τοποθετούνται ή 
αναρτώνται σε συνεννόηση με την αρμόδια Αστυνομική 
Αρχή ευδιάκριτες πινακίδες στην Ελληνική και Αγγλική 
γλώσσα, στις οποίες αναγράφεται ότι ο συγκεκριμέ¬ 
νος χώρος εποπτεύεται ηλεκτρονικά από την Ελληνική 
Αστυνομία για την πρόληψη και την αντιμετώπιση πρά¬ 
ξεων βίας και εν γένει ποινικών αδικημάτων. 

2. Με ευθύνη της οικείας διοργανώτριας Αρχής, οι φί¬ 
λαθλοι ενημερώνονται από τα μεγάφωνα, πριν από την 
έναρξη κάθε αθλητικής συνάντησης, για την ύπαρξη και 
λειτουργία του συστήματος ηλεκτρονικής εποπτείας. 

3. Ο επικεφαλής Αξιωματικός της Ελληνικής Αστυνο¬ 
μίας ο οποίος είναι υπεύθυνος για την τήρηση των μέ¬ 
τρων τάξης και ασφάλειας στην αθλητική εγκατάσταση 
μεριμνά και ελέγχει για την τήρηση όλων των ανωτέρω. 

4. Πριν από την έναρξη λειτουργίας του συστήματος 
σε κάθε αθλητική εγκατάσταση, η κατά τόπο αρμόδια 
Αστυνομική Αρχή ανακοινώνει διά του Τύπου την έναρξη 
της λειτουργίας αυτής. Στην ανακοίνωση αυτή ορίζεται 
εκτός των άλλων και ότι το δικαίωμα αντίρρησης και 
πρόσβασης που προβλέπεται στο νόμο 2472/97 ασκείται 
στο οικείο Αστυνομικό Τμήμα. 

Αρθρο 6 

Λειτουργία του Ηλεκτρονικού Συστήματος 

1. Η χρήση, και η λειτουργία των ηλεκτρονικών συστη¬ 
μάτων εποπτείας ανήκει αποκλειστικά στην Ελληνική 
Αστυνομία, η οποία έχει τις υποχρεώσεις του υπεύθυνου 
επεξεργασίας, σύμφωνα με το Ν. 2472/1997. 

2. Πριν την έναρξη κάθε αγωνιστικής περιόδου ο οι¬ 
κείος Διευθυντής της Διεύθυνσης Αστυνομίας ή Αστυ¬ 
νομικής Διεύθυνσης, ορίζει με διαταγή του για όλη την 
αγωνιστική περίοδο τους εξειδικευμένους αστυνομικούς 
οι οποίοι θα χειρίζονται και θα λειτουργούν το ηλεκτρο¬ 
νικό σύστημα σύμφωνα με τις οδηγίες του αστυνομικού 
της παραγράφου 3 του άρθρου 5 της παρούσας. 

3. Χρόνος λειτουργίας του συστήματος είναι ο ορι¬ 
ζόμενος κάθε φορά από την αρμόδια Αστυνομική αρχή 
χρόνος μεταξύ της έναρξης και της λήξης των μέτρων 
τάξης και ασφάλειας για την κάθε αθλητική συνάντηση. 

4. Ο χρήστης της αθλητικής εγκατάστασης οφείλει 
τουλάχιστον τρεις (3) ημέρες πριν την διεξαγωγή της 
αθλητικής συνάντησης να έχει αποκαταστήσει οποια¬ 
δήποτε βλάβη η δυσλειτουργία του συστήματος και 
να διευκολύνει τον έλεγχο καλής λειτουργίας του από 
τους αρμόδιους της ελληνικής Αστυνομίας, οποιαδήπο¬ 
τε στιγμή του ζητηθεί. 

5. Δύο (2) ημέρες πριν την έναρξη της αθλητικής εκδή¬ 
λωσης το Αστυνομικό Τμήμα στην εδαφική αρμοδιότητα 
του οποίου υπάγεται η αθλητική εγκατάσταση μαζί με 
τους εξειδικευμένους αστυνομικούς που έχουν οριστεί 
σύμφωνα με τη διαδικασία της παραγράφου 2 του πα¬ 
ρόντος άρθρου, προβαίνει στον έλεγχο και επιθεώρηση 
καλής λειτουργίας του ηλεκτρονικού συστήματος και 
του κέντρου ελέγχου της εν λόγω αθλητικής εγκατά¬ 
στασης μετά το πέρας του οποίου συντάσσεται σχε¬ 
τική έκθεση. Εφόσον από την έκθεση αυτή προκύπτει 
αδυναμία λειτουργίας του όλου συστήματος ο οικείος 
Αστυνομικός Διευθυντής της Διεύθυνσης Αστυνομίας ή 
Αστυνομικής Διεύθυνσης εισηγείται στον αρμόδιο για 
τον αθλητισμό Υπουργό Πολιτισμού, Παιδείας και Θρη¬ 
σκευμάτων την απαγόρευση τέλεσης της αθλητικής 
συνάντησης. 

Αρθρο 7 

Διαχείριση Δεδομένων 

1. Τα δεδομένα, τα οποία έχουν καταγραφεί, αποθη¬ 
κευτεί, και αναπαραχθεί με οποιοδήποτε τρόπο, τηρού¬ 
νται και φυλάσσονται από το οικείο Αστυνομικό Τμήμα 
στην αρμοδιότητα του οποίου υπάγεται η συγκεκριμένη 
αθλητική εγκατάσταση, σε ειδικά προς τούτο διαμορ¬ 
φωμένο και φυλασσόμενο χώρο. 

2. Εάν κατά τη διεξαγωγή της αθλητικής συνάντησης 
δεν έχουν προκύψει ενδείξεις πράξεων βίας και τέλε¬ 
σης ποινικών αδικημάτων, το υλικό καταστρέφεται με 
σχετικό πρωτόκολλο, μετά την πάροδο τριμήνου από 
την ημερομηνία διεξαγωγής της αθλητικής συνάντησης. 

3. Στις περιπτώσεις που έχουν καταγραφεί ενδεί¬ 
ξεις βίας και αξιόποινων πράξεων, τα αποθηκευμένα 
δεδομένα διαβιβάζονται από το αρμόδιο Αστυνομικό 
Τμήμα στο οικείο πειθαρχικό όργανο και, με τη σχετι¬ 
κή δικογραφία, ως προανακριτικό υλικό, στην αρμόδια 
Εισαγγελική ή Ανακριτική Αρχή, σύμφωνα με τις οικείες 
διατάξεις και ειδικότερα την παράγραφο 9 του άρθρου 
2 του Ν. 4326/2015. 

Άρθρο 8 

Έλεγχος Τεχνικών Προδιαγραφών 
και Έλεγχος Συστήματος 

1. Οι τεχνικές προδιαγραφές του συστήματος της κάθε 
αθλητικής εγκατάστασης υπόκειται σε έγκριση, πριν 
από την εγκατάσταση του συστήματος, από τη Διεύ¬ 
θυνση Τεχνικών Υπηρεσιών της Γενικής Γραμματείας 
Αθλητισμού σύμφωνα με τις παραγράφους 1 και 3 του 
άρθρου 2 του Ν. 4326/2015. 

2. Ο έλεγχος της ύπαρξης και λειτουργίας του ηλε¬ 
κτρονικού συστήματος εποπτείας στις επιμέρους αθλη¬ 
τικές εγκαταστάσεις γίνεται και από την επιτροπή του 
άρθρου 56α του Ν. 2725/1999 όπως ισχύει, στο πλαίσιο 
της διαδικασίας ελέγχου της αθλητικής εγκατάστασης 
για την έκδοση της προβλεπόμενης άδειας λειτουργίας, 
με την επιφύλαξη πάντοτε της περίπτωσης η' της παρα¬ 


γράφου 1 του άρθρου 19 του Ν. 2472/1997 και σύμφωνα 
με την παράγραφο 6 του άρθρου 2 του Ν. 4326/2015. 

Αρθρο 9 

Γνωστοποίηση δεδομένων στη ΔΕΑΒ 

1. Τα δεδομένα τα οποία προκύπτουν από τη λει¬ 
τουργία του συστήματος γνωστοποιούνται ύστερα από 
αίτηση, από την ελληνική Αστυνομία στη Διαρκή Επι¬ 
τροπή για την αντιμετώπιση της Βίας (ΔΕΑΒ), καθόσον 
είναι απαραίτητο για την άσκηση του έργου της, όπως 
προβλέπεται στην παρ. 3 αρθρ. 41 α του Ν. 2725/99, 
όπως ισχύει. Τ α συναφή με πράξεις βίας διαβιβαζόμενα 
προσωπικά δεδομένα διατηρούνται από τη ΔΕΑΒ σε 
αντίγραφο αρχείου για τις ανάγκες τις επίτευξης του 
επί μέρους έργου της και για χρονικό διάστημα όχι 
πέραν των δεκαπέντε (15) ημερών. 

2. Τα αποθηκευμένα δεδομένα και το αναφερόμενο 
αρχείο, μετά την πάροδο των δεκαπέντε (15) ημερών, 
καταστρέφονται και συντάσσεται σχετικό πρακτικό. 

3. Η ΔΕΑΒ δύναται να διατηρήσει τα δεδομένα για 
ιστορικούς, επιστημονικούς ή στατιστικούς σκοπούς. 

4. Στον εσωτερικό κανονισμό λειτουργίας της ΔΕΑΒ 
περιγράφονται τα ειδικότερα μέτρα ασφαλείας των 
δεδομένων για όσο διάστημα διατηρούνται αυτά, η πρό¬ 
σβαση στο χώρο αποθήκευσης, καθώς και το εξειδικευ- 
μένο προσωπικό που χειρίζεται το αρχείο. 

Άρθρο 10 

Τοποθέτηση των συστημάτων - Δαπάνες 

1. Η ευθύνη και οι δαπάνες για την τοποθέτηση και 
συντήρηση των παραπάνω ηλεκτρονικών συστημάτων 
βαρύνουν τους χρήστες των αθλητικών εγκαταστάσεων 
όσον αφορά τις νέες εγκαταστάσεις και τις διοργα- 
νώτριες αρχές για τις αθλητικές εγκαταστάσεις που 
έχουν καλυφθεί οι δαπάνες από τη Γ ενική Γ ραμματεία 
Αθλητισμού. 

2. Οι ανωτέρω από κοινού σε συνεργασία με την/τις 
προμηθεύτρια-ες εταιρεία-ες, υποχρεούνται να εκπαι¬ 
δεύσουν το αστυνομικό προσωπικό που ορίζεται για τη 
χρήση και λειτουργία των ηλεκτρονικών συστημάτων 
εποπτείας. 

Αρθρο 11 

Προσαρμογές υφισταμένων συστημάτων 

1. Οι χρήστες των αθλητικών εγκαταστάσεων ή οι 
διοργανώτριες αρχές, στις οποίες έχουν ήδη τοποθε¬ 
τηθεί ηλεκτρονικά συστήματα εποπτείας, οφείλουν να 
προσαρμόσουν τα συστήματα αυτά προς αυτά της πα¬ 
ρούσας απόφασης. 

2. Μετά την 31-08-2015 απαγορεύεται η διεξαγωγή 
αθλητικών συναντήσεων στις αναφερόμενες στο άρθρο 
1 αθλητικές εγκαταστάσεις που δεν διαθέτουν τα προ- 
αναφερόμενα ηλεκτρονικά συστήματα ή άλλως εφαρ¬ 
μόζεται η διάταξη της παραγράφου 11 του άρθρου 2 
του Ν. 4326/2015. 

Αρθρο 12 

ΜΕΤΑΒΑΤΙΚΕΣ ΔΙΑΤΑΞΕΙΣ 

1. Η προβλεπόμενη στην παρ.6 του αρ. 2 του 
Ν. 4326/2015 προϋπόθεση λειτουργίας συστήματος ηλε¬ 
κτρονικού εποπτείας αθλητικών εγκαταστάσεων για την 
έκδοση άδειας τέλεσης αγώνα της παρ. 9 του άρθρου 
56Α του Ν. 2725/1999 παρατείνεται μέχρι την 31-08-2015, 

οπότε και ξεκινά η ισχύ της. Από την ημερομηνία αυτή 
και έπειτα απαγορεύεται οποιαδήποτε παράταση για 
την εφαρμογή της διάταξης. 

2. Η εφαρμογή της παρ. 5 του αρ.2 του Ν. 4326/2015 
παρατείνεται μέχρι την 31-08-2015. 

3. Εξαιρείται η ΡοοίόαΙΙ Εοαρυβ από την εφαρμογή 
της λειτουργίας ηλεκτρονικού συστήματος εποπτείας 
αθλητικών εγκαταστάσεων κατά την αγωνιστική σεζόν 
2015-2016. 


Η απόφαση αυτή να δημοσιευθεί στην Εφημερίδα της 
Κυβερνήσεως. 

Αθήνα, 20 Αυγούστου 2015 

